În așa-zisele Top 5 campionate avem un antrenor de top, chiar mai mare de 5, care și-a anunțat plecarea la finalul sezonului în curs. Mă refer desigur la Jurgen Klopp, antrenorul lui Liverpool. Neamțul este un "venetic" care produce multă emoție. El și-a ambalat foarte bine intenția, fiind probabil personajul cu cea mai subtilă inteligență din această lumea fotbalistică, dublată și de un bun-simț mai mult unic decât rar. Adică o chestiune care îi este complet străină lui Mourinho, de exemplu. Acesta n-a adus nicio plusvaloare la Roma, preț de câteva sezoane, dar tot a plecat cu scandal. Vezi bine, n-a fost vina lui... Probabil portughezul își va găsi menirea în fotbalul arab, căci în Top 5 campionate s-au fript deja prea mulți. Dar să închidem paranteza. Liverpool, echipa cu care Klopp s-a identificat în ultimii ani, parcă s-a strâns în jurul său după anunțul neașteptat al despărțirii. Nu s-a găsit nimeni să-i reproșeze că părăsește corabia. Ba chiar la primul meci după anunț, celebrul "You'll Never Walk Alone" părea că îi este dedicat. Și iată că Liverpool a câștigat deja un prim trofeu în acest sezon al marii despărțiri, este vorba de Cupa Ligii. Chiar dacă această competiție e ușor subestimată pe continent, la englezi e altă mâncare de pește. Tradiția vorbește. Iar felul în care un lot decimat a smuls victoria în fața lui Chelsea vorbește de la sine. Mai mult, Liverpool este în cărți pentru a câștiga toate celelalte competiții în care e angajată. Cel mai important este desigur campionatul, adică Premier League, acolo unde Liverpool este lider după 26 de etape, la mare luptă, e drept, cu City și Arsenal. În consacrata FA Cup tocmai s-a calificat în sferuri, în timp ce în Liga Europa este cotată ca prima favorită. Dacă s-ar alinia planetele și Liverpool ar câștiga toate aceste trofee, eșecul din Liga Campionilor s-ar transforma într-un triumf aproape fără pereche, ceea ce l-ar transforma pe Klopp într-o legendă. Nu că n-ar fi deja, dar mirajul acestor obiective o ridică la cote nebănuite.